अगले रोज़ ओ दपैरीं दे लगभग बारा बजे रंगून पौंचेआ। कड़कदी धुप्प ही ते सख्त गरमी! ते उप्परा दा मुसीबत ए बनी जे काह्ली-काह्ली च उसदी खाने-पीने दी चीजें बाला कटोरदान मुसलमान कुल्ली ने छूई लेआ। कुतै नौहन नेईं, खान-पीन नईं। हुट्टन ते भुक्ख-त्रेह कन्ने ओ डौर-भौर होई गेआ। किसै चाली घर पुज्जियै, न्हाई-धोइयै दनाभर लेटदा तां जान बचदी। बग्घी दे औने ते उस उप्पर सम्यान लददे लदांदे दस-क मिन्ट होर लग्गी गे पर परेडे दिक्खियै उसदा रोह् उम्बली पेआ। तिवारी गी इस गल्लै दी अल्याल गै नईं। उसने सिड़कै पासे वाले भित्त गै नईं खोले दे। बग्घी दी छेड़ सुनियै ओ पैड़िआं उतरियै खल्ल बी नेईं आया। तौंले कीते उप्पर आइयै ते भित्त ठोह्री ठोह्रियै ओ आले देन लगा: "तिवारी, ओ तिवारी!" थोड़े चिरै परैंत बल्ले नेई-बड़े धरोइयैं कुसै ने भित्त खौले।